Videó: Dugig volt csempészcigivel a kamion raktere Csengersimán
A rakomány egésze illegális jövedéki termék volt.
A Szabolcs-Szatmár-Bereg Megyei Rendőr-főkapitányság Migrációs Ügyek Osztálya munkatársai információik alapján és a Csengeri Határrendészeti Kirendeltség állományának bevonása után ellenőrzés alá vontak egy kamiont, amelynek rakterében nagy mennyiségű csempészett cigarettát találtak. A magyar honosságú tehergépkocsit és vezetőjét a rendőrök a csengersimai közúti határátkelőhelyen vonták ellenőrzés alá 2019. június 3-án 8 óra 5 perckor. A Romániából belépésre jelentkezett Scania típusú tehergépjármű plombával lezárt rakterét a rendőrök a Nemzeti Adó- és Vámhivatal munkatársaival közösen nyitották fel. A raktér teljes terjedelmében csempészett, zárjegy nélküli cigarettát rejtett, amit építőipari szigetelőanyagokkal (nikecell és OSB lapok) takartak el. A rendőrség a 32 éves ukrán-magyar állampolgárságú járművezetővel szemben az intézkedést, és a jelentős mennyiségű és forgalmi értékű csempészett jövedéki terméket tartalmazó járművet, átadta az eljárás lefolytatására illetékes Nemzeti Adó- és Vámhivatal munkatársainak. Több, mint félmillárd értékű az áru 530 millió forint értékű csempészett cigarettát találtak a Nemzeti Adó- és Vámhivatal (NAV) pénzügyőrei egy kamion rakterében a csengersimai magyar-román határátkelőhelyen – közölte a hatóság Szabolcs-Szatmár-Bereg Megyei Adó- és Vámigazgatóságának sajtóreferense szerdán az MTI-vel. Dávid Zoltán elmondta, a magyar rendszámú, leplombált kamion a papírok szerint építőipari szigetelő anyagokat szállított. A rendőrök és a pénzügyőrök a plomba eltávolítása után bukkantak az 521 890 doboz zárjegy nélküli csempészett cigarettára. Az adózatlan dohányárut lefoglalták, a sofőr ellen költségvetési csalás miatt büntetőfeljelentést tettek a NAV pénzügyi nyomozóinál – tette hozzá a sajtóreferens.